Sensorveiledning: Utsatt skoleeksamen PSY2103–Sexologi Vår 2026

Eksamen er en 3-timer skriftlig skoleeksamen. Det gis ikke veiledning i tilknytning til skoleeksamen. Ingen hjelpemidler er tillatt. Den kan besvares på norsk, svensk, dansk eller engelsk. Emnet bruker karakterskala fra A til F, der A er beste karakter og F er stryk.
Formatet: 2 oppgaver. Begge oppgavene skal besvares.

Alle oppgavene dekkes av pensumboken og artiklene, og flere kapitler/artikler vil oftest være med på å belyse problemstillingen. Elementer som må være på plass er definisjoner og/eller bruk av faguttrykk, teori og empiri. Det er ikke tilstrekkelig med «sunn fornuft». Kandidaten skal vise selvstendighet gjennom argumenter og drøfting. Dette åpner for at studenten kan ha ulike vinklinger i sin besvarelse.

Hvis en av de to oppgavene ikke er besvart skal besvarelsen strykes. Hvis en oppgave er besvart, men står til stryk, gjøres det en helhetsvurdering av hvorvidt besvarelsen skal strykes eller ikke avhengig av hvor godt den andre oppgaven er besvart.

Alle momentene som drøftes i boken/artikler må imidlertid ikke nødvendigvis være med i en enkelt besvarelse. Det finnes også andre kilder, i og utenfor pensum som kan benyttes så fremt disse bidrar til å belyse oppgavens problemstillinger. Gode oppgaver hvor spørsmålene tolkes noe annerledes, bør kunne gis gode karakterer, forutsatt at det er rimelige tolkninger som kandidaten legger til grunn.

Fastsettelsen av bokstavkarakter skal skje på grunnlag av generelle beskrivelser (https://www.uio.no/studier/eksamen/karakterer/fagspesifikk-karakterbeskrivelse/sv-psi-201104.pdf):

[image: ]
 Fire aspekter skal vektlegges ved vurderingen:
- KUNNSKAPSMENGDE (teoretisk/empirisk)
- INNSIKT (oversikt/forståelse)
- FREMSTILLING (struktur/begrepsapparat)
- BRUK (selvstendighet/originalitet)

Studentene har i tillegg blitt informert om disse vurderingskriterier i forberedelse til skoleeksamen: 

Karakter A (Fremragende):
En oppgave med svært god drøfting og refleksjoner knyttet til empiri og teori og viser svært god forståelse av tema, og som har detaljkunnskap vil kunne tilsvare en A. Fremragende oppgaver kjennetegnes ofte av evnen til å heve temaet til et overordnet nivå, noe som gir leseren en større helhetlig forståelse (stor oversikt).
1. Innhold og forståelse:
· Høyt kunnskaps/detaljnivå
· Viser dyp forståelse av tematikken og kan anvende/illustrere teori og empiri på en treffende måte.
· Alle deler av oppgaven er besvart grundig og korrekt
2. Argumentasjon og analyse:
· Deler av oppgavene presenteres med klare, logiske og velbegrunnede argumenter.
· Høy grad av kritisk tenkning og refleksjon.
3. Struktur og språk:
· Svaret er godt strukturert og lett å følge
· Språket er klart, akademisk korrekt. Stavefeil eller grammatiske feil trekker ikke ned så lenge det ikke går på bekostningen av klar kommunikasjon.
4. Originalitet og kreativitet:
· Fremviser originalitet og kreativitet i analysen og tilnærmingen til problemstillingene.

Karakter C (God/Gjennomsnittlig):
Om kandidaten trekker inn flere av punktene som er relevante for å besvare oppgaven, har ok redegjørelse, ok til manglende drøfting, tilsvarer det karakteren C. 
1. Innhold og forståelse:
· De fleste deler av oppgaven er godt besvart, men kan mangle dybde.
2. Argumentasjon og analyse:
· Argumentene er generelt klare, men kan mangle dybde eller støtte.
· Begrenset kritisk analyse og refleksjon.
3. Struktur og språk:
· Svaret er strukturert på en forståelig måte, men kan ha mindre logiske uoverensstemmelser eller noen få avsporinger
· Språket er generelt klart
4. Originalitet og kreativitet:
· Viser noe originalitet, men svaret er i stor grad avhengig av kjent informasjon

Her er noen vanlige elementer som kan føre til at en student stryker på en eksamen avhengig av alvorlighetsgraden og kombinasjonen av manglene …

1. Manglende forståelse av emnet og dybde:
· Viser grunnleggende og alvorlige misforståelser av temaet. Besvarelsen kan inneholde flere feilaktige påstander eller misvisende informasjon.
· Besvarelsen er meget overfladisk og tilbyr få konkrete detaljer eller eksempler fra pensumet
2. Svak argumentasjon:
· Det presenteres generelle og ustrukturerte påstander uten støtte fra evidens (teori, empiri)
· Bruken av generelle og vage formuleringer som gjør det vanskelig å forstå hva som egentlig formidles, uten detaljerte eksempler eller evidens.
· Kompleks vokabular brukes uten å gi konkret informasjon, hvilket gir inntrykk av dybde uten tilsvarende substans.
· Bruken av akademiske begreper mangler presis definisjon og tydelig anvendelse i praktisk kontekst
3. Ufullstendig besvarelse:
· Oppgaver er delvis eller helt ubesvart, og der besvaringen ikke dekker vesentlige punkter eller spørsmål som stilles.
4. Utilstrekkelig evidens eller eksempler:
· Mangler støtte for påstander; kunne ikke vise forståelse gjennom relevante eksempler eller solid evidens.
5. Organisasjon og struktur:
· Svært uorganisert besvarelse; manglende sammenheng som gjør det vanskelig å følge tankegangen.
·  Stikkordsform 
· Flyten av argumenter og idéer er uorganisert mangler sammenheng.
· Ideene og struktureringen virket rotete og flertydige, med flere gjentakelser som gjør det vanskelig å følge tankegangen.
6. Språk:
· Alvorlige språkfeil som grammatikk, stavemåte, og tegnsetting som hindrer klar kommunikasjon og forståelse.
7. Originalitet:
· Besvarelsen viser liten originalitet eller nytenkning, og består hovedsakelig av generelle utsagn med minimal refleksjon.

ELEMENTER SOM TREKKER NED:

Besvarelser som "kaster rundt seg med store ord uten substans" eller "bruker akademiske buzzwords uten klar mening". Fenomenet hvor kandidater bruker mange store konsepter uten å tydelig formidle meningsinnholdet kan beskrives med flere begreper:

· Språklig oppblåsthet: Kandidaten bruker komplekse eller imponerende ord og uttrykk uten at de tilfører konkret informasjon. 
· Tåketale: Språket er uklart, vagt eller unødvendig komplisert, noe som gjør det vanskelig å forstå budskapet.
· Akademisk svada: Overdreven bruk av akademiske begreper uten presis definisjon eller anvendelse.
· Begrepsinflasjon: Bruken av mange store teoretiske konsepter uten å konkretisere hvordan de henger sammen eller hva de faktisk betyr i sammenhengen.
· Impresjonistisk argumentasjon: Kandidaten prøver å imponere med store ord heller enn å være presis og solid i sin argumentasjon.
· Nominalisme: En strategi der man navngir fenomener med komplekse begreper, men uten å forklare eller konkretisere dem videre. 

Besvarelser som "sporer av", "bruker unødvendige omveier", eller "går for langt utenfor temaet". Mer spesifikke beskrivelser inkluderer:
· Omstendelighet: Når teksten inneholder for mye irrelevant informasjon før den kommer til poenget.
· Uhensiktsmessige digresjoner: Når forfatteren beveger seg bort fra hovedtemaet og inkluderer detaljer som ikke bidrar til å besvare problemstillingen.
· Manglende konsishet: Når teksten kunne vært mer presis, men inneholder unødvendige utbroderinger.
· For bredt fokus – Når en tekst inkluderer for mye kontekst eller bakgrunnsinformasjon som ikke er strengt nødvendig. 


Fagspesifikk sensorsveiledning

Oppgave 1: Gjør rede for sentrale kjennetegn ved normal seksuell atferd og seksuell kunnskap hos barn i ulike utviklingsfaser (fra spedbarn til ca. 12 år), og drøft utfordringer ved å vurdere hva som er «normal» seksualitet i barndommen.

Relevant pensum: 
· Barndommens seksualitet (Kapitel 9, s.217-225)
Oppgaven bør gi en faglig forankret redegjørelse for barns seksualitet som et utviklingsfenomen, der seksuelle uttrykk forstås som del av barnets samlede utvikling og beskrives på barnets premisser. I redegjørelsesdelen bør sensor vurdere besvarelsen særlig ut fra kunnskaps- og detaljnivå: i hvilken grad studenten dekker relevante aldersspenn (spedbarn, førskole, skolealder/prepubertet) og konkret beskriver normal seksuell atferd (kroppslige reaksjoner, selvberøring, kroppsorientert lek, seksualisert språk). Bruk av empiriske funn og konkrete tall/eksempler, for eksempel hentet fra forelesningsstoff, er et pluss, men ikke et krav. Det er positivt dersom studenten tydelig skiller mellom normativ, aldersadekvat atferd og mer bekymringsfull seksualitet, og plasserer dette i en relasjonell og kontekstuell ramme.
Videre bør studenten redegjøre for barns seksuelle kunnskap og dens utvikling, fra enkel og konkret kunnskap hos yngre barn til gradvis mer kompleks og korrekt forståelse hos skolebarn, og vise hvordan kunnskapsnivået påvirkes av kultur og familie. Sensor bør også her vurdere kunnskaps- og detaljnivå (aldersspesifikke beskrivelser, typiske eksempler), og det er et pluss om studenten trekker inn relevant empiri fra pensum eller forelesning. Studenten bør kunne identifisere kjennetegn ved bekymringsfull kunnskap (ikke-alderstilpasset, svært detaljert eller fantasifull kunnskap om seksuelle handlinger), og få fram at innhold og detaljeringsgrad i kunnskapen ofte gir bedre indikasjoner på erfaringer enn atferd alene.





I drøftingsdelen bør sensor se etter at studenten problematiserer hva som menes med «normal» seksualitet i barndommen, og drøfter ulike normalitetsbegreper og forståelser (f.eks. statistisk normalitet, klinisk normalitet og normalitet som sosial konstruksjon). Det forventes at studenten viser at forståelsen av barns seksualitet er historisk og kulturelt betinget – at definisjoner av «vanlig» og «normal» gjenspeiler sin samtid, ikke en tidløs fasit. Endringer i synet på barns seksualitet over tid kan brukes som illustrasjon.
Relevante momenter som kan drøftes, er metodiske utfordringer som gjør det vanskelig å forske på «normal» seksualitet hos barn, samfunnets og forskningens sterke overgrepsfokus, at statistisk vanlig ikke er det samme som klinisk/utviklingsmessig «sunt», at statistisk normalitet må tolkes opp mot det enkelte barns kontekst, hvordan et voksent seksualitetsperspektiv preger vurderingen av barns seksuelle uttrykk, hvordan manglende speiling og regulering kan bidra til skam og fremmedhet, og hvordan kjønnsforskjeller i seksuell sosialisering skaper ulike normalitetsrammer.
Sensor bør vektlegge drøftinger som viser bevissthet om kompleksiteten i å vurdere «normal» seksualitet i barndommen. Det forventes ikke én bestemt narrativ løsning. Sterke besvarelser vil drøfte flere av de nevnte punktene, og det vil være en fordel om studenten eksplisitt trekker inn et sosialkonstruktivistisk perspektiv ved å bruke begrepet sosial konstruktivisme når barns seksualitet drøftes.



Oppgave 2: Om seksualiteten er en sosial konstruksjon, er da alt mulig? Motiver ditt svar med å gi flere eksempler og gjør rede for relevante resonnement! 

Relevant pensum: 
· Sexuality in Context (Kapitel 1: s. 23-30) 
· Framing the Biology of Sex (s. 31-35) 
· Sexuality in the Nordic Context (Kapitel 7: s. 125-131) 
· Sexual Desire, Masturbation, Sexual Arousal, Orgasm and Cultural Context (Kapitel 8: s.133-144) 

Oppgaven må ta utgangspunkt i å beskrive seksualiteten som sosial konstruksjon: seksualitetens uttrykksformer (for eksempel atferd, forestillinger og holdninger, normer, verdier, meninger) varierer mellom ulike kulturer og samfunn, og innad i ulike kulturer og samfunn (for eksempel etter kjønn, sosial klasse, etnisitet), og over tid. Seksualitetens uttrykksformer læres og internaliseres i sosial- og gruppespesifikke seksuelle sosialiseringsprosesser fra tidlig barndom av. Gjennom denne prosessen lærer vi oss hva som i kulturen anses som riktig/galt, godt/umoralsk, sant/usant, akseptabelt/uakseptable, etc. Det er dette som ligger til grunn å hevde at seksualitets uttrykksformer er sosialt konstruerte. Uansett hvilken kultur/samfunn man lever i har folk en tendens til å oppfattes sin egen seksualitet som normal og naturlig (med mindre man vet den avviker) – som om det som er en sosial konstruksjon var biologisk nedlagt i oss. Seksualiteten kontrolleres på en uformell måte, gjennom våre oppfatninger av hva som er normal og unormalt, naturlig og unaturlig. Folk vil søke å oppføre seg i tråd med det som i kulturen/samfunnet oppfattes som normalt og naturlig, «Alt» er i praksis ikke mulig fordi seksualtien er aldri «fri» og alltid knyttet til det som i kulturen/samfunnet anses som akseptabelt og uakseptable å foreta seg seksuelt. 

I denne oppgaven kan man bruke mange ulike eksempler som illustrerer hvordan seksualitet har variert og kontrollert gjennom tidene og/eller på tvers av samfunn/kulturer.  

Fastsettelsen av bokstavkarakterer skal skje pd grunnlag av generelle beskrivelser, disse blir
ogsd trykt p vitnemilene. Folgende tabell gir oversikt over de generelle kvalitative

beskrivelser som er anbefalt av Universi

Tabell 1

s- og Hogskoleradet:

[Symbol [Betegnelse |Generell, kvalitativ beskrivelse av vurderingskriterier

A

[Fremragende

[Fremragende prestasjon som klart utmerker seg. Kandidaten
Iviser svaert god vurderingsevne og stor grad av
iselvstendighet.

[Meget god

Meget god prestasjon. Kandidaten viser meget god
[vurderingsevne og selvstendighet.

God

[Tevnt god prestasjon som er tilfredsstillende pé de fleste
lomrider. Kandidaten viser god vurderingsevne og
selvstendighet p de viktigste omradene.

Brukbar

[En akseptabel prestasjon med noen vesentlige mangler.
[Kandidaten viser en viss grad av vurderingsevne og
iselvstendighet.

Tilstrekkelig

[Prestasjonen tilfredsstiller minimumskravene, men heller
likke mer. Kandidaten viser liten vurderingsevne og
iselvstendighet.

lTkke bestatt

[Prestasjon som ikke tilfredsstiller de faglige
minimumskravene. Kandidaten viser bide manglende
\vurderingsevne og selvstendighet.





